b'\n_START_ARTICLE_\nVelika no\xc4\x8d\n_START_SECTION_\nIzra\xc4\x8dun datuma velike no\xc4\x8di\n_START_PARAGRAPH_\nTo\xc4\x8dnega datuma Jezusovega kri\xc5\xbeanja ni mogo\xc4\x8de izra\xc4\x8dunati, ker Nova zaveza ne navaja niti pribli\xc5\xbene datacije, takrat veljavni judovski koledar pa je zaradi pogostih interkalacij nepoznan._NEWLINE_Velika no\xc4\x8d je premakljiv praznik, v odvisnosti od datuma velike no\xc4\x8di so tudi datumi nekaterih drugih cerkveni praznikov in tudi pust. _NEWLINE_Na prvem ekumenskem koncilu v Nikeji so dolo\xc4\x8dili, da se veliko no\xc4\x8d praznuje na prvo nedeljo po prvi pomladni polni luni. Tako je lahko velika no\xc4\x8d med 22. marcem in 25. aprilom. Vendar pa Cerkev nikoli ni popolnoma sledila najnovej\xc5\xa1im astronomskim odkritjem._NEWLINE_V Rimskokatoli\xc5\xa1ki cerkvi je v uporabi formula, pri kateri lahko v\xc4\x8dasih pride do odstopanja za nekaj ur od realne polne lune. Tako je bila velika no\xc4\x8d v letu 1962 (in 1954 idr.) na drug datum (zamik za en teden), kot bi bila v skladu z natan\xc4\x8dnimi astronomskimi opazovanji._NEWLINE_Pravoslavne Cerkve uporabljajo za izra\xc4\x8dun polne lune formulo, ki temelji na Metonovem ciklusu, tako izra\xc4\x8dunana polna luna odstopa od astronomske polne lune za ve\xc4\x8d dni. Posledi\xc4\x8dno je velika no\xc4\x8d v pravoslavju pogosto ve\xc4\x8d kot teden dni pozneje kot v Rimskokatoli\xc5\xa1ki Cerkvi, zelo pogosto pa tudi sovpadata na isti dan. Leta 1923 so Pravoslavne Cerkve sklenile, da bodo za\xc4\x8dele uporabljati prenovljen koledar (glej Milankovi\xc4\x87ev koledar) in novo formulo za izra\xc4\x8dun velike no\xc4\x8di. Nekatere so za\xc4\x8dele uporabljati novi koledar, novo formulo je pa za\xc4\x8dela uporabljati le Finska pravoslavna Cerkev.'